Source: http://www.mzdovecentrum.sk/clanok-z-titulky/telepraca-domacka-praca-a-home-office-tt-mc-5-2017.htm/
Timestamp: 2017-10-19 09:17:20+00:00

Document:
Telepráca, domácka práca a home office
V príspevku nájdete odpovede na 13 najčastejších otázok týkajúcich sa týchto foriem práce v otázkach a odpovediach.
Aký je rozdiel medzi domáckou prácou a home office?
Rozdiel medzi domáckou prácou a home office spočíva v tom, že domácka práca má pravidelný charakter, je prakticky takmer stále vykonávaná z domu či bydliska zamestnanca, má stálu povahu, zatiaľ čo home office má príležitostný charakter.
Viacerí zamestnávatelia ponúkajú home office ako určitý druh benefitu, na ktorý sa snažia zlákať zamestnancov. Podľa toho, akým spôsobom je home office vykonávaný, rozlišujeme:
pravidelný home office – t. j. keď zamestnanec ostáva doma pravidelne určité dni (napr. piatky) a ostatné dni (pondelok až štvrtok) chodí do práce. Takýto zamestnanec má obvykle v pracovnej zmluve zadefinované ako pracovné miesto aj svoje bydlisko;
nepravidelný home office – v tomto prípade je home office poskytovaný zamestnávateľom vždy ad hoc alebo je napr. limitovaný určitým počtom dní v roku.
Aký je rozdiel medzi domáckou prácou a teleprácou?
Obe formy majú spoločné to, že ide o prácu vykonávanú z domu, z vlastnej domácnosti zamestnanca alebo z iného dohodnutého miesta. Podstata domáckej práce a telepráce teda spočíva v tom, že zamestnanec vykonáva prácu z iného miesta, než je miesto pracoviska zamestnávateľa.
Rozdiel medzi teleprácou a domáckou prácou spočíva v tom, že zamestnanec pri telepráci používa informačné technológie. Pod pojmom informačná technológia spravidla možno rozumieť organizačnú, výpočtovú, reprografickú, prípadne telekomunikačnú techniku používanú pri práci s informáciami, dátami a pod.
Je potrebné v pracovnej zmluve výslovne uviesť, že ide o vykonávanie domáckej práce, keď miesto výkonu práce bude uvedené trvalé bydlisko zamestnanca?
Zákonník práce vo svojich ustanoveniach neustanovuje povinnosť v pracovnej zmluve výslovne uviesť, že zamestnanec vykonáva domácku prácu. Zamestnanec nadobudne status domáckeho zamestnanca, ak si so zamestnávateľom v pracovnej zmluve dohodne ako miesto výkonu práce iné miesto – napr. bydlisko zamestnanca. Podstatným kritériom nadobudnutia statusu domáckeho zamestnanca je, že miesto výkonu práce zamestnanca je dohodnuté inde než na pracovisku zamestnávateľa.
Ako správne zadefinovať v pracovnej zmluve miesto výkonu práce, ak zamestnanec bude prácu vykonávať z domu? Miesto výkonu práce môže byť definované ako „home office“, „miesto trvalého pobytu“ alebo „práca z domu“?
Určite neodporúčam zamestnávateľovi, aby v pracovnej zmluve s domáckym zamestnancom uvádzal ako miesto výkonu práce „home office“. Pojem home office totiž z hľadiska významu predstavuje úplne iný inštitút pracovného práva.
Vhodnejšie je v pracovnej zmluve uviesť buď adresu bydliska zamestnanca, napr.: „Zamestnanec sa so zamestnávateľom dohodli na tom, že miestom výkonu práce zamestnanca je: ........... (adresa bydliska zamestnanca).“
Najvhodnejšie sa mi javí však uvedenie takto: „Zamestnanec sa so zamestnávateľom dohodli na tom, že zamestnanec bude prácu podľa pracovnej zmluvy vykonávať z adresy svojho aktuálneho trvalého bydliska, ktorú oznámil zamestnávateľovi.“. Takéto ustanovenie v pracovnej zmluve je dostatočne určité, zrozumiteľné, je z neho jasné, že ide o domáckeho zamestnanca. Navyše pri každej zmene trvalého bydliska zamestnanca nie je potrebné kvôli danej zmene upravovať aj pracovnú zmluvu.
Poznámka redakcie "pozrite si" videopríklad:
Nárok na dovolenku pri domáckej práci a telepráci
Článok je uvedený v skrátenom znení. Celý článok nájdete tu:
Telepráca, domácka práca a home office v otázkach a odpovediach
Dátum publikácie: 11.5.2017
Komentár k § 13 zákona 311/2001 Z. z.
Komentár k § 52 zákona 311/2001 Z. z.
Komentár k § 111 zákona 311/2001 Z. z.
Komentár k § 1 zákona 283/2002 Z. z.
Komentár k § 2 zákona 283/2002 Z. z.
Eurokódex komentár k § 13 zákona 311/2001 Z. z.
Eurokódex komentár k § 50 zákona 311/2001 Z. z.
Eurokódex komentár k § 52 zákona 311/2001 Z. z.
Eurokódex komentár k § 111 zákona 311/2001 Z. z.
Dovolenka a telepráca
Domácka práca a cestovné náhrady
Pracovná zmluva domáckeho zamestnanca

References: § 13
 § 52
 § 111
 § 1
 § 2
 § 13
 § 50
 § 52
 § 111